Siri-Vyolans: Prezidan Assad Prevwa Defèt Opozisyon an
mèkredi 22 me 2013, 04:22 GMT
Nan Siri, Prezidan Bashar al-Assad fè sèman l ap debarase peyi li anba sa li konsidere kòm “teworis yo”, an palan de militan ki leve kanpe kont gouvènman n nan, nan moman lame kontinye goumen ak rebèl kap eseye kontwole divès pati nan vil Alèp ak kapital la, Damas.
Medya leta siryen an site Misye Assad ki t ap pale madi pou l di kòmkwa li pa pral montre okenn souplès pou teworis yo, aprè li te rankontre ak sekretè Konsèy Sekirite Nasyonal peyi Iran an, Saeed Jalili, ki t ap vizite Siri. Misye Jalili pran angajman, nan non gouvènman peyi li, pou l kontinye apiye Siri ki, daprè li, fè pati sa li rele “yon aks rezistans kont opozan etranje.” Misye Jalili deklare:
“Nou rete kwè tout konspirasyon y ap monte sou do Siri jounen Jodi a, reprezante yon gwo hèn, yon gwo rayisab ki gen rasin li byen fon nan revanj yo vle pran kont Siri poutèt peyi sa a okipe yon plas espesyal, yon plas donè nan kan rezistans la.”
Menm jounen madi a, gwoup defans dwamoun Amnesty International, te fè parèt imaj satelit pran e ki montre Alèp ak kèk rejyon alantou vil sa a kote moun ka wè gwo zam fann-fwa kap sèvi nan batay yo; e kantite zam sa yo ap ogmante.
Daprè gwoup la, foto sa yo ta dwe soulve anpil kesyon ijan sou preparasyon lame siryèn nan ap fè pou l lanse yon gwo kokenn atak sou vil la (sa kèk obsèvatè rele “manman tout batay yo”).
Pandansetan, Sekretè Deta ameriken an, Hillary Clinton, pale pou l di li lè, li tan pou puisans mondyal yo kòmanse fè plan pou sa k pral rive nan Siri aprè rejim Assad la va fin tonbe.
"Entansite batay yo nan Alèp, kantite ofisyèl siryen kap vire do bay gouvènman an pou yo apiye opozisyon an, se bagay ki montre kijan li ijan pou n mete ansanm epi travay sou yon plan tranzisyon. Mwen ta vle kwè se tout moun ki rekonèt mwayen ki pi rapid pou n rive la, se fè batay yo sispann epi kòmanse yon tranzisyon politik ki pou debouche sou yon pi bèl avni pou pèp siryen an."
Madam Clinton ajoute li gen entansyon abòde sitiyasyon nan Siri avèk otorite peyi Tiki yo pandan yon vizit li pral fè nan Ankara samdi kap vini la a.